ไฟแนนซ์ทูเดย์
กลายเป็นเผือกร้อนของ &#8220;เลขาฯ ธี&#8221; ธีระชัย ภูวนาถนรานุบาล
18 ส.ค. 2554

กลายเป็นเผือกร้อนของ “เลขาฯ ธี” ธีระชัย ภูวนาถนรานุบาล 
โดย..นายเซเว่น
เลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) แบบไม่คาดคิด ในการสอบสวนข้อมูลการถือหุ้นของเจ้าของลายมือชื่อ ย. หญิงตัวใหญ่ ยิ่งลักษณ์ ชินวัตร ว่ามีการแจ้งข้อมูลที่ไม่เป็นความจริง จนผิดกฎหมายหลักทรัพย์ฯ หรือไม่ สังคมคงต้องรอลุ้นว่า ผลการสอบสวนของ ก.ล.ต.จะออกมาอย่างไร แต่คงไม่มีติ๊กผิดภาคสอง จนทำให้ธรรมาภิบาลของ ก.ล.ต. มัวหมองลงไปอีกนะขอรับ




งานนี้แม้ว่า กระทาชายยายดอนกรณ์ จาติกวณิชรมว.คลัง ในฐานะที่กำกับดูแล ก.ล.ต. จะวางตัวไม่เข้าไปแทรกแซงการทำงานของ ก.ล.ต. แต่ก็ต้องการดูใจการทำงานของ เลขาธิการ ก.ล.ต.คนดีธีระชัย จะดำเนินการเรื่องนี้ให้คืบหน้าและโปร่งใสได้อย่างไร
ด้าน อารีพงศ์ ภู่ชอุ่ม ปลัดกระทรวงการคลัง กุมขมับเรื่องการทำจัดงบประมาณแบบสมดุลใน 5 ปี เพราะดีดลูกคิดรางแก้วแล้ว แค่ภาวะปกติก็ทำแทบไม่ได้ ยิ่งมาโดนนโยบายหาเสียงเลือกตั้งลด แลก แจก แถม โดยไม่สนใจหารายได้เพิ่ม ทำให้งบสมดุลกลายเป็นฝันที่ลอยไปไกลแสนไกลขึ้นทุกที 
ขณะที่ รังสรรค์ ศรีวรศาสตร์ อธิบดีกรมบัญชีกลาง ก็ปวดหัว ถูกให้ลดรายจ่ายลง ทั้งที่เป็นหน่วยงานที่รับผิดชอบการเบิกจ่ายตามที่จัดตั้งงบประมาณมาเท่านั้น จึงไม่รู้จะไปลดตรงไหนให้ได้ก้อนใหญ่เป็นกอบเป็นกำ 
หน่วยงานที่มีหน้าที่ลดรายจ่ายของประเทศโดยตรงอย่างสำนักงบประมาณ ก็ดูท่าทางจะโดดชิ่งหนีการทำงบสมดุล 5 ปี ไปเสียแล้ว ปล่อยลอยแพบิ๊กข้าราชการกระทรวงการคลังให้โดดเดี่ยว เพราะที่ผ่านมาก็ไม่ได้อยากเข้าร่วม แต่โดนมัดมือชกให้เซ็นเอ็มโอยูเท่านั้น
ถ้าเป็นเช่นนี้ โปรดจับตาดูแผนสองที่หนีไม่พ้นรีดรายได้ภาษีเพิ่มทุกหย่อมหญ้า เพราะเป็นหนทางเดียวที่จะจัดทำงบแบบสมดุลได้ในปี 2555